|  |
| --- |
| http://pecsidenar.hu/arc/csik.gif |
|  |
| **Egy pécsi éremgyűjtő a dualizmus korából: Dittmayer Jakab (1825-1887)** |
|  |
|  |
| Múzeumaink (elő)történetének fontos szereplői azok a ma már szinte ismeretlen polgárok, akik gyűjteményüket a köz javára ajánlották fel. Jelen tanulmány egy ilyen önzetlen adományozó életrajzát mutatja be. Dittmayer Jakab György Pesten, Terézvárosban 1825. április 25-én nyerte el a római katolikus keresztséget, Dittmayer Lorinc (Laurentius Tittmayer) és Spiesländer Anna gyermekeként. Apja a bajorországi Gmündenben (Gmünden am Main) tímármesterként 1823-ban csődbe ment, majd Magyarországon próbált szerencsét pékmesterként. Dittmayer Jakab először cipészként próbálkozott egzisztenciát teremteni, s vargamesterként tűnik fel 1848. július 15-én a pesti (pestmegyei) IV. nemzetőrzászlóalj 1. századában. A Bach-korszakban Baranyában próbálkozott új életet kezdeni. Neve először 1854 szeptemberében jelent meg Pécs város mutatókönyvében, az irat „vaspályai hivatalnok”-ként említi. 1856-ban Dittmayer Jakab gyakornok az alispáni mutatókönyv szerint fegyverviselési engedélyt igényelt. 1861-1862-ben napi díjasként, pécsi szolgabírói díjnokként állt Baranya megye szolgálatában, majd 1862-ben Pécs városánál lett adóügyi, illetve alapítványi pénztárnok, 1866-tól templomgondnok. A pénztárnoki állás betöltéséhez szükséges 1500 forintos biztosítólevélhez jövendőbeli második felesége, Wiedemann Anna vállalt kezességet. 1866-ban nyugdíjazását, ill. végkielégítését kérte. 1869-ben tiszteletbeli esküdtnek választották a siklósi járásban. 1872-ben kinevezték a pécsi járás szolgabírói írnokává. 1872-től 1882-ig királyi ügyészségi végrehajtó a Pécsi királyi törvényszéken. 1877-ben több társával együtt vízvezetéki kérelmet adott be. 1883-tól nyugdíjas, majd 1884-ben letette esküjét, és haláláig községi iskolagondnokként tevékenykedett. Akkoriban ez a tisztség egyfajta gazdasági vezetői pozíció volt, ő nyújtotta be az éves gazdasági számadásokat, s felelt a leltárért. 1885-ben tagja volt az iskolaszék által az Ágoston téri menhely előkészítésére kirendelt bizottságnak. Dittmayer Jakab 1887. április 27-én 62 évesen, szélütésben halt meg. Végrendeletében ötszáz forint törzstőkével alapítványt létesített az iparostanoncok megsegítésére, melyből évente három, az iskolaigazgató által jelölt, vasárnapi iskolát látogató, jó tanuló, szegény sorsú szülőktől származó tanonc részesült ösztöndíjban.  Végrendelete kultúrtörténeti, társadalomtörténeti adalékkal is szolgál. Az ismert foglalkozásai alapján vélhetően átlagos jövedelmű és anyagi helyzetű polgár komoly és áldozatkész gyűjtő volt. 1882-ben írt testamentumában 42 darabos fegyvergyűjteményről, több mint 1000 darabos, arany, ezüst, réz és bronz pénzekből álló éremgyűjteményről, mamutcsontokról, régi órákról, gyűrűkről és egyéb ezüst, réz és bronz régiségekről rendelkezett. Később több alkalommal is változtatott – talán iskolamesteri hivatása hatására – gyűjteményei kedvezményezettjén. 1884-ben a főreáliskolára hagyta gyűjteményeit, majd 1887-ben, egy hónappal halála előtt másként döntött. Mesterházy Károly a teljes fegyvergyűjteményét kapta. Az. 1200 darabra becsült éremgyűjteményt és numizmatikáról szóló különböző munkáit a belvárosi elemi népiskolára hagyta. |
| Kitömött állatait, csontvázait, kövületeit 16 vitrinnel az Ágoston téri elemi népiskolára, kagylógyűjteményét, a mamutcsontokat, egyéb kövületeket és könyvespolcait a polgári leányiskolára, nyolc olajfestményét pedig a főreáliskola festménygyűjteményére hagyta. Érdekes végrendeletéről a helyi sajtó is beszámolt. A sajtóban nem egyértelmű, hogy a numizmatikai írásoknak csak gyűjtője, vagy szerzője volt-e, valószínűbb, hogy gyűjtője. Gyűjteményei közvetve a városi múzeum hiányára is rávilágítottak, és így talán, ha korlátozott mértékben is, de a helyi múzeumügyre is hatottak. Az 1887. augusztus 16-i városi közgyűlésen Bolgár Kálmán bizottsági tag felrótta, hogyha a helyi múzeumot már felállították volna, akkor a *„Dittmayer-féle nagyértékű hagyományok most bizonyára a városi múzeumot gazdagítanák és nem forgácsolódtak volna el.”* Dittmayer Jakab a kor régészei és numizmatikusai körében nem volt ismeretlen. Nevét a Pécsre látogató Hampel József többször is feljegyezte naplóiban, sőt 1872-ben készült jegyzékében leírást is adott a gyűjteményről: *„Ditmayer Jakab: m. kir. végrehajtó: görög meglehetős számban, de Lipcséből hozatta őket, van egy-két Baranyában lelt barbárja is, római (elég szép), magyar és külföldi csekély.”* Feltehetően részt vett az 1876-os budapesti ősrégészeti kongresszuson, mert a tagok névsorában szerepel. Numizmatikusként nemzetközi szinten is ismerhették, ugyanis Horváth Antal és Wiesner Rajmár mellett megemlíti pécsi gyűjtőként egy olasz numizmatikai címtár. Az 1882-ben több mint ezer darabos éremgyűjteménye 1887-re körülbelül 1200 darabra bővült. Bolgár Kálmán felvetése értő fülekre talált az éremgyűjteményt illetően, ugyanis az 1889. december 3-án tartott városi közgyűlés határozatot hozott, miszerint a csatolt jegyék alapján 908 darabból álló régi pénz- és éremgyűjteményt három, polgármesteri pecséttel lezárt dobozban, a városi pénztárban helyezték el a városi múzeum megalakulásáig. A Pécsi Városi Múzeum megnyításakor, 1904. július 12-én, Deutsch Kornél főszámvevő által készített „Pécs szab. kir. városházi pénztáránál őrzés végett letett pénzek kimutatása” c. jegyzékben szerepel a Dittmayer-gyűjteményt rejtő három doboz 1906. október 25-én Pécs szab. kir. város letétjeként került a múzeum gyarapodási naplójába a tételesen felsorolt 908 darab tárgy.*„2 drb régi bélyeg, 8 drb régi pecsétlenyomat, 14 drb régi papírpénz, 884 drb régi érczpénz.”* A jegyzéküket a múzeumi irattárba helyezték, mára azonban sem ott, sem pedig a megyei levéltárban nem lelhető fel az irat.  Dittmayer Jakab 1200 darab érmet említ, köztük arany- és ezüstpénzeket is, míg a gyarapodási napló bejegyzése csak 908 tárgyat sorol fel, és nemesfém pénzt egyáltalán nem. Így nem zárható ki, hogy a hagyományozás és a polgármesteri pecséttel ellátott dobozokban történő biztonságba helyezés között, a gyűjtemény értékesebb, nemesfémpénzei eltűntek. Bár a Dittmayer-gyűjtemény tételenként bizonyíthatóan ma már nem lelhető fel a múzeum állományában, de Dittmayer Jakab tevékenysége mindenképp érdekes adalékkal szolgál az éremgyűjtés baranyai történetéhez. |
| Wéber Adrienn |